ai4bharat/Pralekha huggingface dataset:
কেন্দ্রীয়মন্ত্রিসভা
কেন্দ্রীয় সহায়তাপুষ্ট জাতীয় আয়ুষ মিশন চালিয়ে যাওয়ার প্রস্তাব কেন্দ্রীয় মন্ত্রিসভা অনুমোদন করেছে
নতুন দিল্লি, ১৪ জুলাই, ২০২১
প্রধানমন্ত্রী শ্রী নরেন্দ্র মোদীর পৌরোহিত্যে কেন্দ্রীয় মন্ত্রিসভা জাতীয় আয়ুষ মিশন ২০২১-এর পয়লা এপ্রিল থেকে ২০২৬-এর ৩১ মার্চ পর্যন্ত চালিয়ে যাওয়ার প্রস্তাব অনুমোদন করেছে। এই কর্মসূচি রূপায়ণে খরচ ধরা হয়েছে ৪,৬০৭ কোটি ৩০ লক্ষ টাকা। এরমধ্যে, কেন্দ্রীয় সরকার ৩ হাজার কোটি টাকা এবং সংশ্লিষ্ট রাজ্য সরকারগুলি ১,৬০৭ কোটি ৩০ লক্ষ টাকা ব্যয় ভার বহণ করবে। উল্লেখ করা যেতে পারে, ২০১৪-র ১৫ সেপ্টেম্বর কেন্দ্রীয় সহায়তাপুষ্ট জাতীয় আয়ুষ মিশনের সূচনা হয়।
ভারতে আয়ুর্বেদ, সিদ্ধা, সোয়া রিগপা, ইউনানি এবং হোমিওপ্যাথি -র মত পরম্পরাগত চিকিৎসা পদ্ধতির এক অতুলনীয় ঐতিহ্য রয়েছে। পরম্পরাগত এই চিকিৎসা পদ্ধতিগুলি রোগ প্রতিরোধ, নিয়ন্ত্রণ এবং উপশমের ক্ষেত্রে জ্ঞান ভান্ডার। ভারতীয় চিকিৎসা পদ্ধতিগুলির সাধারণ মানুষের কাছে কার্যকরিতার দিক থেকে বিপুল চাহিদা ও স্বীকৃতি উভয়ই রয়েছে। প্রকৃত পক্ষে এই চিকিৎসা পদ্ধতিগুলি অত্যন্ত ব্যয় সাশ্রয়ী এবং কার্যকর উপশমের ক্ষেত্রে বিপুল সম্ভাবনাময়।
কেন্দ্রীয় আয়ুষ মন্ত্রক জাতীয় স্তরে কেন্দ্রীয় সহায়তাপুষ্ট আয়ুষ মিশন রূপায়ণ করছে। আয়ুষ হাসপাতাল ও রোগ নির্ণয়কারী কেন্দ্রগুলির মানোন্নয়ন ঘটিয়ে আয়ুষ পরিষেবাকে সর্বজনীন করে তুলতে অগ্রাধিকার দেওয়া হচ্ছে। এছাড়াও প্রাথমিক স্বাস্থ্য কেন্দ্র, সমুদায়িক স্বাস্থ্য কেন্দ্র এবং জেলা হাসপাতালগুলির মানোন্নয়ন ঘটানো হচ্ছে, যাতে সেখানে আয়ুর্বেদ চিকিৎসা পদ্ধতির পরিকাঠামো গড়ে তোলা যায়। আয়ুষ হাসপাতালগুলির মানোন্নয়ন ঘটিয়ে সেখানে আয়ুষ শিক্ষা ব্যবস্থার প্রসার ঘটানো হচ্ছে, যাতে ১২,৫০০টি আয়ুষ স্বাস্থ্য ও রোগী কল্যাণ কেন্দ্রের মাধ্যমে চিকিৎসা পরিষেবা পৌঁছে দেওয়া যায়। এর ফলে, সাধারণ মানুষের চিকিৎসা খাতে ব্যয় সাশ্রয় হবে।
দেশে আয়ুষ স্বাস্থ্য পরিষেবা ও শিক্ষা ক্ষেত্রে রাজ্য / কেন্দ্রশাসিত অঞ্চলগুলির প্রয়াসে সাহায্য করতে জাতীয় আয়ুষ মিশনের মাধ্যমে সহায়তা দেওয়া হচ্ছে। প্রত্যন্ত ও দূরবর্তী এলাকাগুলিতে আয়ুষ চিকিৎসা পদ্ধতির আরও প্রসারে অগ্রাধিকার দেওয়া হচ্ছে।
জাতীয় আয়ুষ মিশনে নিম্ন লিখিত পরিনাম আশা করা হচ্ছে -
• আয়ুষ পরিষেবা দেওয়া হয়ে থাকে এমন চিকিৎসা কেন্দ্রগুলির মানোন্নয়ন ঘটিয়ে আরও গুণগত মানের পরিষেবা সুনিশ্চিত করা। সেই সঙ্গে আয়ুষ ওষুধপত্রের যোগান বৃদ্ধি ও প্রশিক্ষিত মানব সম্পদের ঘাটতি মেটানো।
• সর্বাধুনিক আয়ুষ শিক্ষা প্রতিষ্ঠানের সংখ্যা বাড়িয়ে আয়ুষ চিকিৎসা পদ্ধতির প্রসার ঘটানো।
• আয়ুষ চিকিৎসা পদ্ধতি কাজে লাগিয়ে সুনির্দিষ্ট শ্রেণীর মানুষের কাছে স্বাস্থ্য পরিষেবা পৌঁছে দিয়ে সংক্রামক/অ-সংক্রামক রোগ-ব্যাধির প্রকোপ কমানো।
CG/BD/AS
(Visitor Counter : 427
স্বরাষ্ট্র মন্ত্রক
সাইক্লোন “নিভার"-এর বিষয়ে ক্যাবিনেট সচিবের পৌরহিত্যে এনসিএমসি-র বৈঠক
নতুন দিল্লি, ২৪শে নভেম্বর, ২০২০
ঘূর্ণিঝড় ‘নিভার’-এর জন্য আজ ক্য়াবিনেট সচিব শ্রী রাজীব গৌবার পৌরহিত্যে জাতীয় বিপর্যয় ব্যবস্থাপনা কমিটি  –র বৈঠক অনুষ্ঠিত হয়েছে। ভিডিও কনফারেন্সের মাধ্যমে আয়োজিত এই বৈঠকে তামিলনাডু, পুডুচেরি ও অন্ধ্রপ্রদেশের মুখ্যসচিবরা ছাড়াও বিভিন্ন মন্ত্রকের সচিবরা উপস্থিত ছিলেন।
শ্রী গৌবা জানিয়েছেন, কোনো জীবনহানি যাতে না হয়, ক্ষয়ক্ষতির পরিমাণ ন্যূনতম হয় এবং বিদ্যুৎ, টেলিকম ও অন্যান্য গুরুত্বপূর্ণ ক্ষেত্রে সম্ভাব্য দ্রুত সময়ে যাতে স্বাভাবিক অবস্থা ফিরিয়ে আনা যায়, সেটিই সরকারের মূল লক্ষ্য।
মুখ্যসচিবরা এনসিএমসি-কে জানিয়েছেন, তাঁরা সব রকমের প্রস্তুতি চূড়ান্ত করেছেন। আবহাওয়া দপ্তরের মহানির্দেশক ঘূর্ণিঝড় নিভারের সর্বশেষ পরিস্থিতির কথা জানিয়েছেন। জাতীয় বিপর্যয় মোকাবিলা বাহিনী আগামী ৩ দিন পরিস্থিতির মোকাবিলায় ৩০টি দলকে মোতায়েন করেছে এবং আরো ২০টি অতিরিক্ত দলকে তামিলনাডু, পুডুচেরি ও অন্ধ্রপ্রদেশের জন্য প্রস্তুত রেখেছে।
মৎস্যজীবীদের সমুদ্রে মাছ ধরতে যেতে নিষেধ করা হয়েছে। উপকূলবর্তী অঞ্চলে যারা বাস করেন, তাঁদের বিভিন্ন আশ্রয় কেন্দ্র পাঠানো হয়েছে। ক্যাবিনেট সচিব যে কোনো পরিস্থিতির মোকাবিলায় রাজ্যগুলিকে সব রকমের কেন্দ্রীয় সাহায্যের আশ্বাস দিয়েছেন।
অর্থমন্ত্রক
রাখি ও স্যানিটারি ন্যাপকিন সহ বেশ কিছু পণ্যকে জিএসটি-র আওতার বাইরে রাখার সিদ্ধান্ত নিল জিএসটি পরিষদ
নয়াদিল্লি, ২৩ জুলাই, ২০১৮
কেন্দ্রীয় রেল, কয়লা, অর্থ ও কর্পোরেট বিষয়ক মন্ত্রী শ্রী পীযূষ গোয়েলের নেতৃত্বে শনিবার  নতুন দিল্লীতে জিএসটি পরিষদের এক বৈঠকে বেশ কিছু পণ্যের ওপর পণ্য ও পরিষেবা করের মাত্রা কমিয়ে আনার সিদ্ধান্ত নেওয়া হয়। করের হার ২৮ শতাংশ থেকে কমিয়ে ১৮ শতাংশ করা হয়েছে রং ও বার্নিশ; পুটি; রেফ্রিজারেটর; ফ্রিজার; ওয়াটার কুলার; মিল্ক কুলার; আইসক্রিম কুলার; ওয়াশিং মেশিন; লিথিয়াম আয়ন ব্যাটারি; ভ্যাকুয়াম ক্লিনার; মিক্সার অ্যান্ড গ্রাইন্ডার; ভেজিটেবল জুস এক্সট্র্যাক্টর; হেয়ার ক্লিপার্স; শেভার; ওয়াটার হিটার; ইমারসন হিটার; হেয়ার ড্রায়ার; হ্যান্ড ড্রায়ার; ইলেক্ট্রিক আয়রন; ৬৮ সেন্টিমিটার পর্যন্ত আয়তনের টেলিভিশন ইত্যাদি। এছাড়াও, বিশেষ উদ্দেশ্যসাধক কিছু কিছু মোটরগাড়ির ওপরও করের হার ২৮ থেকে ১৮ শতাংশে নামিয়ে আনা হয়েছে।
অন্যদিকে, জিএসটি-র হার ২৮ থেকে ১২ শতাংশ করা হয়েছে ফুয়েল সেল গাড়ির ক্ষেত্রে। কোন কোন পণ্যের ক্ষেত্রে জিএসটি-র হার ১৮, ১২ ও ৫ শতাংশ থেকে শূন্যে নামিয়ে আনা হয়েছে। এই ধরণের পণ্যের মধ্যে রয়েছে – স্টোন, মার্বেল, রাখি, স্যানিটারি ন্যাপকিন, কয়্যার পিট কম্পোস্ট, ফুলঝাড়ু ইত্যাদি।
জিএসটি-র হার ১২ থেকে কমিয়ে ৫ শতাংশ করা হয়েছে – হ্যান্ডলুম দড়ি, সার হিসেবে ব্যবহার্য ফসফরিক অ্যাসিড ইত্যাদি পণ্যের ওপর। আবার, করের হার ১৮ শতাংশ থেকে ১২ শতাংশে নামিয়ে আনা হয়েছে বাম্বু ফ্লোরিং, পেতলের তৈরি কেরোসিন প্রেসার স্টোভ, হস্তচালিত রাবার রোলার, জিপ ও স্লাইড ফাস্টনার্স ইত্যাদি।
যে সমস্ত পণ্যের ওপর জিএসটি-র হার ১৮ শতাংশ থেকে ৫ শতাংশে নামিয়ে আনা হয়েছে তার মধ্যে রয়েছে – তেল সংস্থাগুলির কাছে বিক্রির জন্য ইথানল, কঠিন জৈব জ্বালানির পেলেট ইত্যাদি। খুচরো বাজারে যে সমস্ত জুতো জোড়ার দাম ১ হাজার টাকা পর্যন্ত, সেক্ষেত্রেও জিএসটি-র হার ৫ শতাংশ রাখা হয়েছে। তবে, ১ হাজার টাকার বেশি দামের জুতোর ক্ষেত্রে জিএসটি-র হার দাঁড়াবে ১৮ শতাংশ।
পার্স, হ্যান্ডব্যাগ, জুয়েলারি বক্স, ফটোগ্রাফ, আয়না ও ছবি আঁকার কাঠের ফ্রেম, শোলাপিট সহ কর্কের তৈরি কারুকর্ম, কারুকার্য খচিত ফ্রেমযুক্ত আয়না, কাঁচের তৈরি মূর্তি, অ্যালুমিনিয়ামের ওপর শিল্পকার্য, পঞ্চপ্রদীপ ইত্যাদির ওপর জিএসটি-র হার ১৮ শতাংশ থেকে হ্রাস করে ধার্য হয়েছে ১২ শতাংশ।
পণ্য ও পরিষেবা করের হার ১২ শতাংশ থেকে ৫ শতাংশে নামিয়ে আনা হয়েছে হাতে বোনা কার্পেট ও লেস, হাতে তৈরি বিভিন্ন শিল্প নিদর্শন, ইত্যাদির ওপর।
CG/SKD/DM/…
(Visitor Counter : 65
যুবওক্রীড়াবিষয়কমন্ত্রক
ভারতের স্বাধীনতার ৭৫তম বর্ষ উদযাপন উপলক্ষে দার্জিলিং-এর হিমালয়ান মাউন্টেনিয়ারিং ইনস্টিটিউট-এ ক্যালিসথেনিক্স ওয়ার্ল্ড কাপ এবং ইন্ডিয়ান স্ল্যাকলাইন চ্যাম্পিয়নশিপ – রাশ ফেস্ট, ২০২২ অনুষ্ঠিত হয়েছে
কলকাতা, ৭ এপ্রিল, ২০২২
ভারতের স্বাধীনতার ৭৫তম বর্ষ উদযাপন উপলক্ষে দার্জিলিং-এর হিমালয়ান মাউন্টেনিয়ারিং ইনস্টিটিউট -এ ক্যালিসথেনিক্স ওয়ার্ল্ড কাপ এবং ইন্ডিয়ান স্ল্যাকলাইন চ্যাম্পিয়নশিপ – রাশ ফেস্ট, ২০২২ অনুষ্ঠিত হয়েছে। ভারতে এই প্রথম ক্যালিসথেনিক্স ওয়ার্ল্ড কাপ অনুষ্ঠিত হল। তেসরা এপ্রিল থেকে ৭ই এপ্রিল পর্যন্ত এইচএনআই-এর অ্যাম্ফিথিয়েটারে এই প্রতিযোগিতা দুটি অনুষ্ঠিত হয়েছে।
এইচএনআই-এর অধ্যক্ষ গ্রুপ ক্যাপ্টেন শ্রী জয় কিষাণ সমাপ্তি অনুষ্ঠানে জানান, প্রথমবারের মতো দেশে এই প্রতিযোগিতা অনুষ্ঠিত হল। এর মাধ্যমে ‘ফিট ইন্ডিয়া’ আন্দোলন এবং দার্জিলিং-এ অ্যাডভেঞ্চার পর্যটনের প্রসারে সুবিধা হবে। কাতার, সৌদি আরব, তিউনিসিয়া এবং নেপাল থেকে প্রতিযোগীরা এই প্রতিযোগিতা দুটিতে অংশগ্রহণ করেন। ফ্রান্স, মার্কিন যুক্তরাষ্ট্র, স্পেন, স্যুইজারল্যান্ড এবং জার্মানি থেকে আন্তর্জাতিক বিচারকরা প্রতিযোগীদের প্রদর্শনীর মূল্যায়ন করেন। প্রতিযোগিতার শেষে বিজয়ীদের পুরস্কৃত করা হয়।
বিজয়ী এবং রানার্সদের তালিকা –
পুরুষ বিভাগের স্ট্রেংথ প্রতিযোগিতা –
প্রথম স্থানাধিকারী – মুম্বাইয়ের সিদ্ধেশ পি নারকার 
দ্বিতীয় স্থানাধিকারী – ব্যাঙ্গালোরের অনিরুদ্ধ কোটেশ্বর 
মহিলাদের স্ট্রেংথ প্রতিযোগিতা –
প্রথম স্থানাধিকারী – মুম্বাইয়ের পার্ল মন্টেরিও 
দ্বিতীয় স্থানাধিকারী – ব্যাঙ্গালোরের সত্য এস 
তৃতীয় স্থানাধিকারী – মুম্বাইয়ের প্রবলীন কাউর গিল 
পাওয়ার ক্যাটাগরি –
প্রথম স্থানাধীকারী – মুম্বাইয়ের চিরাগ মায়েকার 
দ্বিতীয় স্থানাধিকারী – গুরগাঁও-এর প্রণব দীপ সিং 
তৃতীয় স্থানাধিকারী – মুম্বাইয়ের দুর্বেশ রমেশ সকপাল 
স্ট্রিট লিফটিং –
মহিলা বিভাগের স্ট্রিট লিফটিং প্রতিযোগিতা –
প্রথম স্থানাধিকারী – মুম্বাইয়ের প্রবলীন কাউর গিল 
দ্বিতীয় স্থানাধিকারী – ব্যাঙ্গালোরের সত্য এস 
তৃতীয় স্থানাধিকারী – মুম্বাইয়ের পার্ল মন্টেরিও 
পুরুষ বিভাগের স্ট্রিট লিফটিং প্রতিযোগিতা –
প্রথম স্থানাধিকারী – দিল্লির আদিত্য মাগো 
দ্বিতীয় স্থানাধিকারী – মুম্বাইয়ের অশ্বিন সুদামা প্রসাদ 
তৃতীয় স্থানাধিকারী – দিল্লির আরিয়ান মাগো 
ফ্রি স্টাইল বিভাগে বিজয়ী –
প্রথম – আলি ইসালমান 
দ্বিতীয় – জালাল খান 
তৃতীয় – নিজামুদ্দিন শেখ 
চতুর্থ – সিদ্ধার্থ ত্যাগী 
পঞ্চম – কৃথার্ক চৌহান 
স্ল্যাকলাইন ইন্ডিয়ান চ্যাম্পিয়নশিপ, ২০২২ –
প্রথম স্থানাধিকারী – মুম্বাইয়ের মোহিত আর মানানি
দ্বিতীয় স্থানাধিকারী – মুম্বাইয়ের সমর ফারুকি
তৃতীয় স্থানাধিকারী – নেপালের সমন শ্রেষ্ঠ
CG/CB/DM/
(Visitor Counter : 69
শিল্পওবাণিজ্যমন্ত্রক
এক মজবুত, সহনশীল ও আত্মনির্ভর ভারত গঠনের ক্ষেত্রে ব্যবসায়িক সংগঠনগুলির গুরুত্বপূর্ণ ভূমিকা রয়েছে : শ্রী পীযূষ গোয়েল
নয়াদিল্লি, ১৩ জুলাই, ২০২০
কোভিড-১৯ সমগ্র বিশ্বে পরিবর্তন এনেছে। কিন্তু ভারতীয় জনগণ, ব্যবসা-বাণিজ্য ও শিল্প সংস্থাগুলি জটিল এই সঙ্কটে মাথা নত করেনি, বরং উদ্ভূত এই সমস্যাকে অভিনব পদ্ধতিতে এবং সহনশীলতাকে কাজে লাগিয়ে রুখে দাঁড়িয়েছে। সেই সঙ্গে, বর্তমান পরিস্থিতিকে সুযোগে পরিণত করার চেষ্টা করছে। নতুন দিল্লিতে আজ এক অনুষ্ঠানে একথা বলেন, কেন্দ্রীয় বাণিজ্য ও শিল্প মন্ত্রী শ্রী পীযূষ গোয়েল। শ্রী গোয়েল আজ ভিডিও কনফারেন্সের মাধ্যমে দেশের অন্যতম পুরনো বণিকসভা বম্বে চেম্বার অফ কমার্স অ্যান্ড ইন্ডাস্ট্রির ১৮৪তম বার্ষিক সাধারণ বৈঠকে মূল ভাষণ দিচ্ছিলেন। এই উপলক্ষে শ্রী গোয়েল ভারতকে স্বনির্ভর করতে সক্রিয়ভাবে এগিয়ে আসার জন্য দেশীয় শিল্প সংস্থা ও বাণিজ্য সংগঠনগুলির ভূমিকার কথা স্বীকার করে বলেন, দেশে কোভিড-১৯ এর মোকাবিলায় শিল্প সংস্থা ও ব্যবসায়িক সংগঠনগুলি পিপিই কিট উৎপাদন ও সরবরাহ, আধুনিক চিকিৎসা পরিষেবার পরিকাঠামো গড়ে তুলে নিজেদের সক্ষমতার পরিচয় দিয়েছে। দেশে আনলক পর্যায়ের সঙ্গে সঙ্গে ভারতীয় অর্থনীতিতে অগ্রগতি ঘটছে, পণ্য পরিবহণ বাড়ছে এমনকি সর্বত্র বিদ্যুৎ খরচও বাড়ছে। এগুলি সবই শিল্প সংস্থায় স্বাভাবিক ছন্দ ফিরে আসার ইঙ্গিত বহন করছে। তিনি আরও বলেন, কোভিড পূর্ববর্তী ও পরবর্তী বিশ্ব সম্পূর্ণ পৃথক হতে চলেছে। এই কারণেই ভারতও কোভিড পরবর্তী বিশ্বে সুযোগ-সুবিধাকে কাজে লাগাতে প্রস্তুত হচ্ছে।
শ্রী গোয়েল বলেন, বিকাশে অগ্রগতির হার বজায় রাখতে, কর্মসংস্থানের সুযোগ সৃষ্টি করতে এবং বিশ্বের জন্য আরও উদার ভূমিকা নিয়ে সরকার ও বাণিজ্যিক সংগঠনগুলিকে এগিয়ে আসতে হবে। দেশে সহজে ব্যবসা-বাণিজ্যের জন্য একক জানালা-বিশিষ্ট অনুমোদন ব্যবস্থা চালু করা হয়েছে। সেই সঙ্গে, শিল্প সংস্থাগুলির স্বার্থে আত্মনিয়ন্ত্রণমূলক কাঠামো প্রণয়ন করা হয়েছে।
শ্রী গোয়েল বণিকসভা বম্বে চেম্বার অফ কমার্স অ্যান্ড ইন্ডাস্ট্রির ১৮৪তম বার্ষিক সাধারণ বৈঠক দেশের অন্যতম পুরনো বাণিজ্যিক সংগঠন হিসাবে এক গুরুত্বপূর্ণ মাইলফলক প্রতিফলিত করে। ভাষণের শেষে শ্রী গোয়েল আশা প্রকাশ করেন, ভারত তার অসীম ক্ষমতা, ১৩০ কোটি মানুষের সহনশীলতা এবং তাঁদের সংযমের ওপর ভর করে অবিলম্বে বিশ্বের অগ্রণী দেশ হয়ে উঠবে।
(CG/BD/SB
শিল্পওবাণিজ্যমন্ত্রক
সরবরাহ ব্যবস্থায় করোনাভাইরাস-এর প্রভাব
নতুন দিল্লি, ১৭মার্চ,২০২১
চীনে করোনা ভাইরাসের প্রাদুর্ভাবের জেরে ভারতীয় শিল্প সংস্থা গুলির ক্ষেত্রে সরবরাহ ব্যবস্থায় ব্যাঘাত ঘটেছিল। কেননা, কাঁচামাল আমদানির জন্য শিল্প সংস্থাগুলি চীনের ওপর নির্ভরশীল ছিল। তবে অতিমারি জনিত কারণে বিশ্বজুড়েই সরবরাহ ব্যবস্থার ওপর যথেষ্ট প্রভাব পড়ে। কেন্দ্রীয় গুরুত্ব দেওয়া হয়েছে।
আজ লোকসভায় এক লিখিত প্রশ্নের জবাবে শিল্প ও বানিজ্য মন্ত্রকের রাষ্ট্রমন্ত্রী শ্রী হরদীপ সিং পুরী এই তথ্য জানিয়েছেন।
প্রধানমন্ত্রীরদপ্তর
প্রধানমন্ত্রী গৃহপালিত পশুর পায়ের খুর ও মুখে রোগ নিয়ন্ত্রণ সহ ব্যাকটেরিয়া ঘটিত ব্রুসেলোসিস সংক্রমণ প্রতিরোধে জাতীয় কর্মসূচির সূচনা করবেন
নয়াদিল্লি, ০৬ সেপ্টেম্বর, ২০১৯
প্রধানমন্ত্রী শ্রী নরেন্দ্র মোদী মথুরায় আগামী বুধবার ১১ই সেপ্টেম্বর গৃহপালিত পশুর পায়ের খুর ও মুখের রোগ নিয়ন্ত্রণ সহ ব্যাকটেরিয়া ঘটিত ব্রুসেলোসিস সংক্রমণ প্রতিরোধের লক্ষ্যে জাতীয় কর্মসূচির সূচনা করবেন। এছাড়াও, তিনি কৃত্রিম উপায়ে গবাদি পশুর গর্বধারণ সংক্রান্ত জাতীয় কর্মসূচিরও উদ্বোধন করবেন।
প্রধানমন্ত্রী শ্রী মোদী পশু-বিজ্ঞান ও আরোগ্য মেলা ঘুরে দেখবেন। এরপর, তিনি বাবুগড়ে গবাদি পশুর সিমেন ফেসিলিটি কেন্দ্র এবং দেশের ৬৮৭টি জেলায় কৃষি বিজ্ঞান কেন্দ্রে টিকাকরণ, রোগ নিয়ন্ত্রণ, কৃত্রিম উপায়ে গবাদি পশুর গর্ভধারণ ও উৎপাদনশীলতা নিয়ে এক কর্মশিবিরের সূচনা করবেন।
গবাদি পশুর মুখ ও পায়ের খুরে রোগ নিয়ন্ত্রণ সহ ব্যাকটেরিয়া ঘটিত ব্রুসেলোসিস সংক্রমণ প্রতিরোধের লক্ষ্যে গৃহীত জাতীয় কর্মসূচি রূপায়ণে ১২ হাজার ৬৫২ কোটি টাকা খরচ করা হবে। এই কর্মসূচি ২০১৯ – ২০১৪ পর্যন্ত সারা দেশে রূপায়িত হবে। কর্মসূচি রূপায়ণের পুরো খরচ কেন্দ্রীয় সরকার বহন করবে। উদ্দেশ্য, টিকাকরণের মাধ্যমে ২০২৫ সালের মধ্যে ব্যাকটেরিয়া ঘটিত ব্রুসেলোসিস সংক্রমণ প্রতিরোধ করা এবং ২০৩০ সালের মধ্যে এই সংক্রমণ চিরতরে নির্মূল করা।
CG/BD/SB
(Visitor Counter : 92
প্রধানমন্ত্রীরদপ্তর
চতুর্দশ ব্রিকস্ শীর্ষ সম্মেলন ২০২২ – এ প্রধানমন্ত্রী শ্রী নরেন্দ্র মোদীর উদ্বোধনী ভাষণ
নয়াদিল্লি, ২৩ জুন, ২০২২
মাননীয় রাষ্ট্রপতি শি,
মাননীয় রাষ্ট্রপতি রামাফোসা,
মাননীয় রাষ্ট্রপতি বোলসোনারো,
মাননীয় রাষ্ট্রপতি পুতিন,
প্রথমেই আন্তর্জাতিক যোগ দিবস উপলক্ষে ব্রিকস্ রাষ্ট্রগুলিতে যে সুন্দর অনুষ্ঠানের আয়োজন করা হয়েছে, তার জন্য আপনাদের সকলকে অভিনন্দন জানাই। আপনাদের কাছ থেকে যে সহযোগিতা পেয়েছি, তার জন্য আমরা কৃতজ্ঞ।
সুধীবৃন্দ,
আজ পরপর তিন বছর ধরে কোভিড অতিমারীর কারণে আমরা ভার্চ্যুয়াল বৈঠক করছি।
যদিও আগের থেকে এই অতিমারীর প্রভাব বিশ্বে কমেছে, কিন্তু আন্তর্জাতিক অর্থনীতিতে এর প্রভাব এখনও অনুভূত হচ্ছে।
আমরা, ব্রিকস্ গোষ্ঠীভুক্ত দেশগুলি আন্তর্জাতিক অর্থনীতির প্রশাসনের বিষয়ে অভিন্ন দৃষ্টিভঙ্গী পোষণ করি।
আর তাই, আমাদের পারস্পরিক সহযোগিতার ফলে কোভিড পরবর্তী সময়ে বিশ্ব জুড়ে অর্থনীতির পুনরুদ্ধারে আমরা প্রয়োজনীয় ভূমিকা নিতে পেরেছি।
বিগত বছরগুলিতে ব্রিকস্ গোষ্ঠীভুক্ত দেশগুলি বেশ কিছু প্রাতিষ্ঠানিক সংস্কারের কাজ করেছে। এর ফলে, এই প্রতিষ্ঠানের কার্যকরিতা বৃদ্ধি পেয়েছে।
আমাদের নিউ ডেভেলপমেন্ট ব্যাঙ্কের সদস্য সংখ্যা বৃদ্ধি খুবই আনন্দের বিষয়।
আমাদের পারস্পরিক সহযোগিতা থেকে বিভিন্ন ক্ষেত্রে সদস্য রাষ্ট্রগুলির নাগরিকরা সরাসরি উপকৃত হচ্ছেন।
উদাহরণ হিসাবে বলা যায়, টিকার উন্নয়ন ও গবেষণা কেন্দ্রের প্রতিষ্ঠা, শুল্ক সংক্রান্ত দপ্তরগুলির মধ্যে সহযোগিতা, কৃত্রিম উপগ্রহের বিষয়ে পারস্পরিক বোঝাপড়া, চিকিৎসার জন্য ব্যবহৃত সরঞ্জামের ক্ষেত্রে স্বীকৃতি সহ নানা বিষয়ে এর সুফল পাওয়া যাচ্ছে।
ব্রিকস্ গোষ্ঠীভুক্ত দেশগুলির মধ্যে এ ধরনের বাস্তবোচিত পদক্ষেপ এই প্রতিষ্ঠানকে আন্তর্জাতিক ক্ষেত্রে অনন্য পরিচিতি দিয়েছে, এই সংস্থার সদস্যরা এখন আর শুধু নিজেদের আলোচনার মধ্যেই সীমাবদ্ধ রাখেনি।
ব্রিকস্ যুব সম্মেলন, ব্রিকস্ ক্রীড়া প্রতিযোগিতা, আমাদের সুশীল সমাজের মধ্যে আদান-প্রদান বৃদ্ধি এবং নীতি-নির্ধারকদের মধ্যে যোগাযোগ বৃদ্ধির ফলে এই গোষ্ঠীর দেশগুলির নাগরিকদের মধ্যে যোগাযোগ বেড়েছে।
আজকের আলোচনা থেকে যে সিদ্ধান্তগুলি পাওয়া যাবে, তা ব্রিকস্ গোষ্ঠীভুক্ত দেশগুলির মধ্যে সম্পর্ককে আরও শক্তিশালী করবে বলে আমি নিশ্চিত।
ধন্যবাদ।
প্রধানমন্ত্রীর মূল ভাষণটি হিন্দিতে ছিল
PG/CB/SB
(
স্বাস্থ্যওপরিবারকল্যাণমন্ত্রক
কোভিড-১৯ সংক্রান্ত সর্বশেষ তথ্য
নয়াদিল্লি, ১৯ মে, ২০২২
দেশ জুড়ে টিকাকরণ অভিযানে এ পর্যন্ত ১৯১ কোটি ৭৯ লক্ষ টিকা দেওয়া হয়েছে।
দেশে চিকিৎসাধীন সংক্রমিতের সংখ্যা বর্তমানে ১৫ হাজার ৪১৯।
দেশে বর্তমানে করোনায় আক্রান্তের হার মোট আক্রান্তের ০.০৪ শতাংশ।
কোভিড মুক্তের হার বর্তমানে ৯৮.৭৫ শতাংশ।
দেশে গত ২৪ ঘণ্টায় সুস্থ হয়েছেন ২ হাজার ৫৮২ জন। এখনও পর্যন্ত সুস্থ হয়ে উঠেছেন ৪ কোটি ২৫ লক্ষ ৮৯ হাজার ৮৪১।
দেশে গত ২৪ ঘণ্টায় নতুন করে আক্রান্ত ২ হাজার ৩৬৪ জন।
দৈনিক সংক্রমণের হার ০.৫০ শতাংশ।
সাপ্তাহিক সংক্রমণের হার ০.৫৫ শতাংশ।
এখনও পর্যন্ত নমুনা পরীক্ষা হয়েছে ৮৪ কোটি ৫৪ লক্ষ।
গত ২৪ ঘণ্টায় ৪ লক্ষ ৭৭ হাজার ৫৭০টি নমুনা পরীক্ষা হয়েছে।
CG/SS/SB
(Visitor Counter : 81
স্বাস্থ্যওপরিবারকল্যাণমন্ত্রক
জনস্বাস্থ্য ক্ষেত্রে নজরদারির জন্য এক অত্যাধুনিক তথ্যজ্ঞাপন মঞ্চের সূচনা হল স্বাস্থ্য মন্ত্রকে
নয়াদিল্লি, ২৭ নভেম্বর, ২০১৮
কেন্দ্রীয় স্বাস্থ্য সচিব শ্রীমতী প্রীতি সুদন আজ নতুন দিল্লিতে এক অনুষ্ঠানে সাতটি রাজ্যে স্বাস্থ্য সংক্রান্ত সুসংবদ্ধ তথ্যজ্ঞাপন মঞ্চের অঙ্গ হিসাবে অসুখ-বিসুখের ক্ষেত্রে নজরদারির জন্য এক সুসংবদ্ধ কর্মসূচির সূচনা করেন। মন্ত্রকের এই বিশেষ উদ্যোগ রোগের প্রকোপ, বিভিন্ন ধরণের অসুখ-বিসুখ ও মৃত্যুহার হ্রাস করতে নীতি প্রণেতাদের এক কার্যকর স্বাস্থ্য ব্যবস্থা রূপায়ণে তাৎক্ষণিক তথ্য প্রদান করবে। স্বাস্থ্য সংক্রান্ত তথ্যজ্ঞাপনের এই ব্যবস্থায় সর্বাধুনিক প্রযুক্তি এবং স্বাস্থ্যক্ষেত্রে ডিজিটাল উদ্যোগগুলিকে কাজে লাগানো হয়েছে।
এই উপলক্ষে শ্রীমতী সুদন বলেন, স্বাস্থ্য সংক্রান্ত তথ্যজ্ঞাপন মঞ্চের সাফল্য প্রাথমিকভাবে রাজ্যগুলি থেকে পাওয়া তথ্যের গুণমানের ওপর নির্ভর করছে। তিনি বলেন, তথ্যই হল প্রকৃত শক্তি এবং এই শক্তি সাধারণ মানুষকে তথ্যাভিজ্ঞ করে তোলে। রোগের মহামারী আগাম নির্ধারণে এবং স্বাস্থ্যগত বিষয়ে সাধারণ মানুষকে সচেতন করে তুলতে এই মঞ্চকে গ্রহণ করার জন্য তিনি রাজ্য স্বাস্থ্য সচিবদের আন্তরিক আহ্বান জানান। স্বাস্থ্য সংক্রান্ত এই তথ্যজ্ঞাপন মঞ্চের কার্যকর রূপায়ণের জন্য ব্লক পর্যায়ে ৩২ হাজার ব্যক্তিকে, জেলাস্তরে ১৩ হাজার ব্যক্তিকে এবং রাজ্যস্তরে ৯০০-জন ব্যক্তিকে প্রশিক্ষণ দেওয়া হয়েছে। যে সাতটি রাজ্যে তথ্যজ্ঞাপন মঞ্চের সূচনা হয়েছে সেগুলি হল – অন্ধ্রপ্রদেশ, হিমাচল প্রদেশ, কর্ণাটক, কেরল, ওড়িশা, তেলেঙ্গানা ও উত্তরপ্রদেশ।
অনুষ্ঠানে উপস্থিত ভারতে নিযুক্ত বিশ্ব স্বাস্থ্য সংস্থার প্রতিনিধি ডঃ হেঙ্ক বেকেড্যাম বলেন, এই উদ্যোগের ধারাবাহিকতা সুনিশ্চিত করতে বেসরকারি ক্ষেত্রের সঙ্গে সহযোগিতা গড়ে তোলা অত্যন্ত জরুরি। ভারতের এই উদ্যোগে সামিল হওয়ার সুযোগ বিশ্ব স্বাস্থ্য সংস্থার হয়েছে বলেও তিনি মন্তব্য করেন।
SSS/BD/DM/…
(Visitor Counter : 91
নীতিআয়োগ
ভারত রাষ্ট্রসঙ্ঘের জলবায়ু পরিবর্তন সংক্রান্ত শীর্ষ সম্মেলন কোপ-২৬-এ বৈদ্যুতিক যানবাহনের জন্য ই-অমৃত পোর্টাল চালু করেছে
সমস্ত বৈদ্যুতিক যানবাহন সম্পর্কিত তথ্যের জন্য এটি একটি ওয়ানস্টপ গন্তব্য স্থল
নতুন দিল্লি, ১০ নভেম্বর, ২০২১
ভারত আজ যুক্তরাজ্যের গ্লাসগোতে আয়োজিত রাষ্ট্রসঙ্ঘের জলবায়ু পরিবর্তন সংক্রান্ত শীর্ষ সম্মেলন 'কোপ-২৬'-এ বৈদ্যুতিক যানবাহনের ওপর একটি ওয়েব পোর্টাল "ই- অমৃত" চালু করেছে।
"ই-অমৃত" হচ্ছে বৈদ্যুতিক যানবাহনের সমস্ত তথ্যের জন্য একটি ওয়ান স্টপ গন্তব্য স্থল। বৈদ্যুতিক যানবাহন কেনা থেকে শুরু করে বিনিয়োগের সুযোগ, নীতি, ভর্তুকি সব বিষয়েই পোর্টালের মাধ্যমে জানা যাবে।
এই পোর্টালটি যুক্তরাজ্য সরকারের সাথে একটি সহযোগিতামূলক তথ্য বিনিময় কর্মসূচির অধীনে দুই দেশের প্রধানমন্ত্রীর দ্বারা স্বাক্ষরিত যৌথ রোড ম্যাপ-২০৩০ এর অংশ হিসাবে নীতি আয়োগ দ্বারা তৈরি করা হয়েছে।
"ই-অমৃত" বৈদ্যুতিক যানবাহন সম্পর্কে সচেতনতা বাড়াতে গ্রাহকদের সংবেদনশীল করার বিষয়ে সরকারি উদ্যোগ কার্যকর করতে চায়। সাম্প্রতিককালে ভারত বৈদ্যুতিক যানবাহন কেনার ব্যাপারে সহায়তা করতে বেশ কিছু উদ্যোগ গ্রহণ করেছে। কয়েকটি প্রকল্পও গ্রহণ করা হয়েছে।
নীতি আয়োগ এই পোর্টালটি আরও সক্রিয় করে তুলতে বেশ কিছু বৈশিষ্ট্য যুক্ত করতে চায়।
আজকের এই পোর্টাল উদ্বোধন অনুষ্ঠানে যুক্তরাজ্যের উচ্চ পর্যায়ের ক্লাইমেট অ্যাকশন চ্যাম্পিয়ন নাইগেল টপিং এবং নীতি আয়োগের উপদেষ্টা সুধেন্দু জ্যোতি সিনহা উপস্থিত ছিলেন।
CG/ SB
(Visitor Counter : 187
বিজ্ঞানওপ্রযুক্তিমন্ত্রক
পাঞ্জাবের নতুন পুষ্টি সমৃদ্ধ ফসল এবং শাকসবজি দেশের পুষ্টির চাহিদা পূরণ করতে সক্ষম
নতুন দিল্লি, ১৫ এপ্রিল, ২০২১
পাঞ্জাব এক ধরনের উন্নত ফসল এবং সবজির জাত নিয়ে এসেছে যা পুষ্টিসমৃদ্ধ এবং পুষ্টির প্রয়োজন মেটাতে সক্ষম।
কম পলিফেনোল এবং উন্নত ধরনের প্রক্রিয়াকরণ গুণাবলী সহ পিএইউ-১ চাপাটি বাণিজ্যিকীকরণের জন্য তালিকাভুক্ত করা হয়েছে। যে ধরনের গমের জাতের মধ্যে রয়েছে উচ্চ প্রোটিন, দস্তা, ক্যারোটিনয়েডস এবং কম পরিমাণে ফাইটেটস।
এর পাশাপাশি, পাঞ্জাব কৃষি বিশ্ববিদ্যালয় কৃষকদের জন্য পাঞ্জাব সোনা এবং পাঞ্জাব কেশর নামে দুটি ক্যারোটিন সমৃদ্ধ টমেটোর জাত এবং পাঞ্জাব রাওণাক এবং পাঞ্জাব ভরপুর অ্যান্টি-অক্সিডেন্ট বৈশিষ্ট্যযুক্ত দুটি বেগুনের উন্নত জাত তৈরি করেছে। এগুলি গৃহ প্রাঙ্গণ থেকে শুরু করে উদ্যানের জন্য উপযুক্ত। এই ধরনের টমেটো এবং বেগুনের জাত উচ্চ ফলনশীল এবং পুষ্টিকর বলে কৃষি বিজ্ঞানীরা জানিয়েছেন।
পাঞ্জাব কৃষি বিশ্ববিদ্যালয়ের বিজ্ঞানীরা পুষ্টিগুণ সম্পন্ন উচ্চ ফলনশীল ধানের জাত তৈরি করেছে। এই কৃষি বিশ্ববিদ্যালয় এবং ভারতের বিজ্ঞান ও প্রযুক্তি বিভাগের সহযোগিতায় পুষ্টিসমৃদ্ধ ডাল, শাকসবজি প্রভৃতির নতুন জাত তৈরি করেছে।
এই কৃষি বিশ্ববিদ্যালয়ের শিক্ষার্থীরাও গবেষণার সুবিধা পাচ্ছেন। বিগত পাঁচ বছরে গবেষণালব্ধ ফল কৃষকদের সহায়তা করেছে।
CG/ SB
(Visitor Counter : 221
স্বাস্থ্যওপরিবারকল্যাণমন্ত্রক
ভারত কোভিড-১৯ টিকাকরণে ২০০ কোটি ডোজ দিয়ে এক গুরুত্বপূর্ণ মাইলফলক অতিক্রম করেছে
কোভিড টিকাকরণ অভিযানে ২০০ কোটি টিকার ডোজ দেওয়ার মাইলফলক অতিক্রম করায় দেশবাসীকে প্রধানমন্ত্রীর অভিনন্দন
নয়াদিল্লি, ১৭ জুলাই, ২০২২
ভারতে কোভিড-১৯ টিকাকরণ অভিযান সোমবার এক ঐতিহাসিক সাফল্য অর্জন করেছে। ১৭ জুলাই বেলা ১টা পর্যন্ত ২০০ কোটি ১৫ হাজার ৬৩১টি টিকার ডোজ দেওয়া হয়েছে।
এক ট্যুইট বার্তায় প্রধানমন্ত্রী শ্রী নরেন্দ্র মোদী এই সাফল্যের জন্য দেশবাসীকে অভিনন্দন জানিয়েছেন। তিনি ভারতের টিকাকরণ অভিযানের গতিকে অপ্রতিরোধ্য বলে মন্তব্য করেছেন। কেন্দ্রীয় স্বাস্থ্যমন্ত্রী ডাঃ মনসুখ মান্ডভিয়া মাত্র ১৮ মাসে এই সাফল্য অর্জন করায় দেশবাসীকে শুভেচ্ছা জানিয়েছেন। তিনি একে ইতিহাসের পাতায় একটি গুরুত্বপূর্ণ অধ্যায় বলে উল্লেখ করেছেন। স্বাস্থ্য ও পরিবার কল্যাণ প্রতিমন্ত্রী ডাঃ ভারতী প্রবীন পাওয়ার এই সাফল্যের জন্য স্বাস্থ্যকর্মীরা কঠোর পরিশ্রম করেছেন বলে জানিয়ে তাঁদের ধন্যবাদ দেন। মানবজাতির জন্য তাঁদের উদ্যোগের ফলে এই নতুন রেকর্ড গড়া সম্ভব হয়েছে বলে তিনি মন্তব্য করেছেন।
প্রধানমন্ত্রী ২০২১ সালের ১৬ জানুয়ারি দেশব্যাপী কোভিড-১৯ টিকাকরণ অভিযানের সূচনা করেন। তাঁর সক্রিয় ও দূরদর্শী নেতৃত্বে দেশ কোভিড-১৯ টিকার গবেষণা, উন্নয়ন এবং প্রস্তুতির কাজে সব ধরনের সহয়োগিতা সংশ্লিষ্ট পক্ষকে করে আসছে। ‘মেক ইন ইন্ডিয়া’ কর্মসূচির আওতায় ‘মেক ফর ওয়ার্ল্ড’ কৌশল অবলম্বন করে এই অভিযান চলছে। দেশের ভৌগোলিক অবস্থান বিবেচনা করে নাগরিকদের টিকাকরণে সময় নির্বাচন, টিকা প্রদানে অগ্রাধিকার সহ নানা কৌশল অবলম্বন করা হচ্ছে। এই অভিযানের সাফল্যে অত্যাধুনিক কো-উইন পোর্টাল গুরুত্বপূর্ণ ভূমিকা পালন করেছে।
‘হর ঘর দস্তক’, কর্মক্ষেত্রে কোভিড টিকাকরণ কেন্দ্র, বিদ্যালয় টিকাকরণ অভিযান, ভ্রাম্যমান টিকা কেন্দ্র, পরিচয়পত্র না থাকা সত্ত্বেও টিকা প্রদানের মতো উদ্যোগের মাধ্যমে ভারতে বিনামূল্যে কোভিড টিকাকরণ কর্মসূচী সাফল্য অর্জন করেছে। দেশের কোভিড টিকাকরণ কেন্দ্রগুলির ৭১ শতাংশ গ্রামাঞ্চলে এবং ৫১ শতাংশের বেশি টিকা মহিলা কর্মীরা দিয়েছেন। এভাবেই ভারতের জাতীয় কোভিড-১৯ টিকাকরণ কর্মসূচী ভৌগোলিক অবস্থান ও লিঙ্গ বৈষম্যকে অতিক্রম করে এগিয়ে চলেছে।
দেশজুড়ে কোভিড আক্রান্তের সংখ্যা হ্রাস পেলেও প্রত্যেক যোগ্য নাগরিক যাতে টিকা পান তার জন্য সব ধরনের উদ্যোগ নেওয়া হয়েছে। ২০২১এর ১৬ জানুয়ারি টিকাকরণ অভিযান শুরু হওয়ার প্রায় ৯ মাসের মধ্যে ১০০ কোটি টিকার ডোজ দেওয়া হয়েছে, আর আরও ৯ মাস লেগেছে ২০০ কোটি টিকার লক্ষ্যপূরণে। ১৭ সেপ্টেম্বর একদিনে আড়াই কোটি টিকা দিয়ে দেশ এক নতুন রেকর্ড তৈরি করেছে।
কেন্দ্র, কোভিড টিকাকরণ অমৃত মহোৎসব কর্মসূচীর আওতায় ১৫ জুলাই থেকে ৭৫ দিনের জন্য প্রাপ্ত বয়স্ক নাগরিকদের বিনামূল্যে সতর্কতামূলক ডোজ দেওয়ার কর্মসূচী শুরু করেছে। কোভিড টিকাকরণের বিষয়ে সঠিক তথ্য পৌঁছে দিতে যথাযথভাবে মানুষের কাছে বার্তা পৌঁছে দেওয়া হয়েছে। এর ফলে টিকার বিষয়ে যেকোন বিভ্রান্তি দূর হয়েছে। কেন্দ্রীয় সরকার দেশজুড়ে টিকাকরণ অভিযানকে আরও ত্বরান্বিত এবং আরও প্রসারিত করতে অঙ্গীকারবদ্ধ।
PG/CB/NS
(Visitor Counter : 119
স্বাস্থ্যওপরিবারকল্যাণমন্ত্রক
দিল্লি / জাতীয় রাজধানী অঞ্চলে ই-সঞ্জীবনী প্ল্যাটফর্মের মাধ্যমে সিজিএইচএস এর টেলি-কনসালটেশন পরিষেবা
নয়াদিল্লি, ২৬ আগস্ট, ২০২০
কেন্দ্রীয় স্বাস্থ্য ও পরিবারকল্যাণ মন্ত্রক প্রবীণ সুবিধাভোগী নাগরিক সহ বিভিন্ন মহল থেকে প্রাপ্ত অনুরোধের ভিত্তিতে দিল্লি / জাতীয় রাজধানী অঞ্চলে বিশেষজ্ঞ চিকিৎসকদের নিয়ে টেলি-কনসালটেশন পরিষেবা চালু করতে চলেছে। বর্তমান কোভিড-১৯ মহামারীর প্রেক্ষিতে প্রবীণ নাগরিকরা সিজিএইচএস ক্লিনিকগুলিতে যাওয়া-আসা করতে পারছিলেন না। এই বিষয়টিকে বিবেচনায় রেখেই মন্ত্রক টেলি-কনসালটেশন পরিষেবা চালু করার উদ্যোগ নিয়েছে।
সিজিএইচএস প্রকল্পের সুবিধাভোগীরা টেলি-কনসালটেশন পরিষেবার মাধ্যমে নিজেদের শারীরিক অবস্থা সম্পর্কে চিকিৎসকদের সঙ্গে টেলিফোনে যোগাযোগ করে প্রয়োজনীয় পরামর্শ পাবেন। গতকাল থেকেই প্রাথমিকভাবে এই পরিষেবা শুরু হয়েছে। শীঘ্রই দিল্লি সহ জাতীয় রাজধানী অঞ্চলে এই পরিষেবা সকাল ৯টা থেকে দুপুর ১২টা পর্যন্ত সমস্ত কাজের দিন পাওয়া যাবে।
স্বাস্থ্য মন্ত্রকের ই-সঞ্জীবনী প্ল্যাটফর্ম কাজে লাগিয়ে সিজিএইচএস টেলি-কনসালটেশন পরিষেবা শুরু করেছে। সিজিএইচএস প্রকল্পের সুবিধাভোগীরা যাতে সহজেই এই প্ল্যাটফর্মের মাধ্যমে টেলি-কনসালটেশন পরিষেবার সুবিধা নিতে পারেন তার জন্য সুবিধাভোগীর পরিচিতিপত্রের সঙ্গে প্ল্যাটফর্মের যোগসূত্র গড়ে তোলা হয়েছে। এই ব্যবস্থা গড়ে তোলার ফলে সুবিধাভোগীরা সিজিএইচএস-এর প্রতিটি পরিষেবা গ্রহণ করতে পারবেন, তবে এর আগে ই-সঞ্জীবনী প্ল্যাটফর্মে গিয়ে মোবাইল নম্বর সহ নিজেদের নাম নথিভুক্ত করতে হবে। নথিভুক্তিকরণের পর সুবিধাভোগীর প্রদেয় মোবাইল নম্বরে এককালীন পাসওয়ার্ড আসবে। এই পাসওয়ার্ডটি ব্যবহার করে সংশ্লিষ্ট সুফলভোগী ই-সঞ্জীবনী প্ল্যাটফর্মের মাধ্যমে টেলি-কনসালটেশন সুবিধা গ্রহণ করতে পারবেন।
অনলাইন এই পরিষেবার ফলে সংশ্লিষ্ট সুবিধাভোগী টেলি-পরামর্শ নেওয়ার জন্য আবেদন জানানোর সঙ্গে সঙ্গে এসএমএস মারফৎ একটি কোড পাবেন এবং এই কোডটি পরিষেবা গ্রহণকারীর ক্রমিক সংখ্যা নির্ধারণ করবে। এই ক্রমিক সংখ্যা অনুযায়ী, সংশ্লিষ্ট সুফলভোগী ক্রমতালিকায় কোন স্থানে রয়েছেন এবং কখন পরিষেবা পাবেন তা জানা যাবে। টেলি-কনসালটেশন পর্ব সমাপ্ত হলে স্বয়ংক্রিয়ভাবে ই-প্রেসক্রিপশন দেওয়া হবে। এই প্রেসক্রিপশন ব্যবহার করে সংশ্লিষ্ট সুফলভোগী সিজিএইচএস-এর ওয়েলনেস সেন্টারগুলি থেকে প্রয়োজনীয় ওষুধ সংগ্রহ করতে পারবেন।
সিজিএইচএস-এর নতুন এই টেলি-কনসালটেশন পরিষেবা সুফলভোগীদের কাছে অত্যন্ত গুরুত্বপূর্ণ হয়ে উঠবে বিশেষ করে, ই-সঞ্জীবনী প্ল্যাটফর্মের মাধ্যমে সুফলভোগীরা কোভিড-১৯-এর সময় বাড়ির বাইরে না গিয়েও বিশেষজ্ঞ চিকিৎসকের পরামর্শ পেতে পারবেন।
নিম্নলিখিত বিষয়গুলিতে ই-সঞ্জীবনী প্ল্যাটফর্ম মারফৎ টেলি-কনসালটেশন পরিষেবা পাওয়া যাবে :
১) মেডিসিন
২) অর্থপেডিক্স
৩) চক্ষু এবং
৪) নাক-কান-গলা বা ইএনটি।
উল্লেখ করা যেতে পারে, নিয়মিত ওপিডি পরিষেবার জন্য প্রত্যেক সিজিএইচএস সুবিধাভোগী নির্দিষ্ট একটি ওয়েলনেস সেন্টারে যোগাযোগ করে থাকেন। তবে, সিজিএইচএস-এর একজন সুফলভোগী দেশের যে কোন ওয়েলনেস সেন্টার থেকে ওপিডি পরিষেবা পেতে পারেন।
(CG/CB/DM